Festival svjetske književnosti i Veleposlanstvo Republike Poljske

sa zadovoljstvom vas pozivaju na predavanje

profesora dr. sc. Dalibora Blažine

***O Stanisławu Ignacyju Witkiewiczu***

u ponedjeljak, 9. 9. u 17 sati

u Hrvatskom glazbenom zavodu, Gundulićeva 6.

Legendarni poljski književnik, slikar i filozof, svestrani avangardist Stanisław Ignacy Witkiewicz (Varšava, 1885. – Jeziory, 1939.) za života nije bio priznat i prepoznat, njegovo je djelo za vrijeme Drugoga svjetskog rata zabranjivano, a zapaženo je tek početkom šezdesetih. Smatra ga se pretečom egzistencijalizma i europske drame apsurda te moderne antiutopijske književnosti, a njegov roman *Nezasitnost*često se uvrštava među najvažnije romane 20. stoljeća. Plodan i raznovrstan autor koji je objavljivao romane, drame, eseje i filozofske traktate, ali i slikar blizak ekspresionizmu koji je sudjelovao na izložbama avangardnih skupina, Witkiewicz je svojim djelom ostavio snažan pečat ne samo na poljskoj već i na europskoj književnosti dvadesetog stoljeća. Njegov život i djelo uzbudljivi su i vrijedni proučavanja, a s njima će nas upoznati dr. sc. Dalibor Blažina.